FOLKETINGET fortsætter ufortrødent med at hindre offentligheden i at kontrollere, hvad magthavere finder på af narrestreger.

DE NYESTE benspænd blev vedtaget i begyndelsen af december. Et par særregler gør det umuligt for offentligheden at få indsigt i arbejdet i Center for Cybersikkerhed samt i de investeringer, som ATP og Lønmodtagernes Dyrtidsfonds foretager på vores alle sammens vegne, meddeler Politiken.

HER PÅ Ekstra Bladet er vi alt andet end overraskede over hemmelighedskræmmeriet. Det passer nemlig helt med ånden og bogstavet i den nye såkaldte offentlighedslov, som Folketinget vedtog for to et halvt år siden.

DEN NYE lov er en skamplet på det danske demokrati. Den er formuleret så behændigt, at ministre og embedsmænd med korslagte arme kan skjule nær sagt alle væsentlige sager.

MEDIERNE advarede mod loven, som Ekstra Bladet døbte mørklægningsloven. Men flertallet – alle partier minus Enhedslisten, Liberal Alliance og Dansk Folkeparti – fejede kritikken af bordet.

DEN NYE lov ville tværtimod sikre mere offentlighed, sagde flertallet.

LØGN PÅ løgn. Listen med rædsels-eksempler på, hvordan loven bruges til at kortslutte den demokratiske kontrol, er allerede alenlang. Loven er tilmed blevet brugt med tilbagevirkende kraft.

ET AF de mere kuriøse eksempler er, at også partier i Folketinget er blevet nægtet aktindsigt. Således kunne de EU-kritiske partier ikke få adgang til bl.a. analyser om retsforbeholdet.

DET KAN næppe undre, at ombudsmanden har kritiseret ministre og embedsværket for at tolke loven alt for firkantet og restriktivt.

MEN ISÆR Venstre og Socialdemokraterne er henrivende ligeglade. Man går tværtimod skridtet videre, så visse områder helt undtages loven. Altså nøjes man ikke med at trække mørklægningsgardinerne for. Man slukker samtidig lyset!

BÅDE SF og de konservative kritiserer nu mørklægningsloven, og dermed er der reelt flertal for en ændring.

HER PÅ Ekstra Bladet vil vi holde flertallet fast på kritikken. Magthaverne skulle aldrig have fået lov til at lege mørkeleg med demokratiet.